Fitch-kredietgradering: ‘Politieke risiko’s het toegeneem’Jacob Zuma. Foto: Flickr/GovernmentZA Die kredietgradeerder Fitch het soos Standard & Poor’s Suid-Afrika se kredietgradering onveranderd gelaat. Fitch se gradering bly dus BBB- met ŉ positiewe vooruitsig. Talle ekonome het verwag Fitch sou die vooruitsig na negatief verander om ooreen te stem met Standard & Poor’s, wat Vrydag aangekondig het Suid-Afrika se gradering onveranderd bly op Baa2, twee vlakke bó rommelstatus, maar met ŉ negatiewe vooruitsig. Volgens Fitch weerspieël die gradering Suid-Afrika se tendens van lae BBP-groei, beduidende fiskale en eksterne tekorte en hoë skuldvlakke. “Politieke risiko’s het toegeneem sedert die vorige waarderingshersiening in Desember 2015. Die ontslag van twee ministers van finansies binne ŉ week en die daaropvolgende spanning tussen die nuwe minister van finansies, Pravin Gordhan en ander dele van die regering, het vrae laat ontstaan oor die regering se verbintenis tot volgehoue fiskale konsolidasie en omsigtige bestuur van ondernemings in staatsbesit.” Fitch het gesê pres. Jacob Zuma is al hoe meer beleërd na die konstitusionele hof se Nkandla-uitspraak en die hooggeregshof se uitspraak dat die besluit om korrupsieaanklagte teen hom te laat vaar, irrasioneel was. “Suid-Afrikaanse instellings het egter stabiliteit getoon. Fitch verwag egter dat die regerende ANC-party steun kan verloor in die komende munisipale verkiesing op 3 Augustus. Spanning in die ANC is intussen ook aan die opbou voor die verkiesingskonferensie in Desember 2017, wanneer Zuma se opvolger as ANC-president gekies sal word.”